**Udvælgelse af kvalitetskontrollant til at foretage den konkrete kvalitetskontrol (kun ikke-PIE-revisionsvirksomheder)[[1]](#footnote-1)**

***1. Udpegning af kvalitetskontrollant***

Kvalitetskontrollanterne skal hvert år oplyse Revisortilsynet om, hvor mange kvalitetskontroller den enkelte maksimalt ønsker at påtage sig i det pågældende kontrolår. Samtidig oplyses om, hvilken timepris kontrollanten tager for arbejde udført for Revisortilsynet. Kontrollanten oplyser endvidere, hvilke timepriser, der anvendes for andre deltagere i kvalitetskontrollen (revisorer eller revisorassistenter).

Der kan ikke garanteres et minimum antal kontrolsager pr. kontrollant, ligeledes kan det ikke garanteres, at alle kontrollanter vil få tildelt sager, jf. § 12, stk. 2 i bekendtgørelse om kvalitetskontrol og Revisortilsynets virksomhed. Endvidere vil der ikke ske en ligelig fordeling af sager blandt kontrollanterne.

På baggrund af de indkomne oplysninger matcher Revisortilsynet kvalitetskontrollanter og revisionsvirksomheder. Ved matchningen tager Revisortilsynet hensyn til blandt andet kvalitetskontrollantens kompetencer, ønsker, geografiske forhold samt timepriser.

Vurderer Revisortilsynet det nødvendigt, kan der udpeges mere end en kvalitetskontrollant til at udføre kvalitetskontrollen.

Erhvervsstyrelsen kan i konkrete tilfælde udpege andre personer end de af Revisortilsynet godkendte kvalitetskontrollanter, jf. revisorlovens § 35, stk. 1 og bekendtgørelsens § 10, stk. 1 og 2. I disse sager kan kravet om tidsfrister fraviges.

I de tilfælde, hvor Revisortilsynet beslutter selv at gennemføre en kvalitetskontrol, foretages en individuel fremgangsmåde, som revisionsvirksomheden får besked om af Revisortilsynet.

***2. Kvalitetskontrollantens indsigelsesret og –pligt***

Kvalitetskontrollanten får så vidt muligt inden 1. april i kontrolåret besked om, hvilke revisionsvirksomheder kvalitetskontrollanten er udpeget til at kontrollere.

Vurderer kvalitetskontrollanten, at uafhængighedsreglerne ikke er opfyldt, eller at kvalitetskontrollanten ikke er i besiddelse af den nødvendige kompetence til at kunne gennemføre kontrol af en konkret revisionsvirksomhed, skal dette meddeles skriftligt til Revisortilsynet senest 14 dage efter modtagelse af beskeden om, hvilke revisionsvirksomheder kvalitetskontrollanten er udpeget til at kontrollere.

Revisortilsynet vil herefter finde en ny kvalitetskontrollant til pågældende revisionsvirksomhed.

Har hverken kvalitetskontrollanten eller revisionsvirksomheden indsigelser mod den udpegede kvalitetskontrollant/revisionsvirksomhed, skal der indgås en elektronisk aftale med Revisortilsynet i Revireg.

Konstaterer kvalitetskontrollanten senere i kontrolforløbet, at denne ikke er uafhængig eller ikke opfylder betingelserne for at udføre kvalitetskontrollen, skal dette straks meddeles skriftligt til Revisortilsynet, hvorefter der udpeges en ny kvalitetskontrollant til den pågældende revisionsvirksomhed.

***3. Underretning af virksomheden om valg af kvalitetskontrollant(er)***

Revisionsvirksomheder, som er udtaget til kvalitetskontrol, vil så vidt muligt inden den 1. april få skriftlig besked om, hvilken kvalitetskontrollant, der er udpeget til at skulle kontrollere virksomheden.

***4. Revisionsvirksomhedens indsigelsesret og pligter***

Revisionsvirksomheden har mulighed for at indgive en skriftlig begrundet indsigelse mod den udpegede kvalitetskontrollant. Indsigelsen skal indsendes til Revisortilsynet senest 14 dage efter modtagelse af meddelelsen om, hvilken kontrollant der er udpeget.

Vurderer Revisortilsynet, at indsigelsen skal tages til efterretning, udpeger Revisortilsynet en anden kvalitetskontrollant.

Har revisionsvirksomheden ingen indsigelser mod den udpegede kontrollant, skal virksomheden senest 14 dage efter modtagelse af meddelelsen, elektronisk acceptere kontrollanten overfor Revisortilsynet på [www.virk.dk/revireg](http://www.virk.dk/revireg), samt give kvalitetskontrollanten meddelelse herom.

Konstaterer revisionsvirksomheden senere i kontrolforløbet, at kvalitetskontrollanten ikke er uafhængig, eller på anden måde ikke opfylder betingelserne for at udføre kvalitetskontrollen, skal revisionsvirksomheden straks meddele dette skriftligt til Revisortilsynet. Revisortilsynet har herefter mulighed for at afbryde kontrolforløbet og udpege en ny kvalitetskontrollant.

Revisionsvirksomheden, som skal kvalitetskontrolleres, skal forsyne kvalitetskontrollanten med oplysninger, som kræves for, at kvalitetskontrollanten kan udfylde et aftalekoncept til Revisortilsynet. Undlader revisionsvirksomheden at give oplysningerne, meddeler kvalitetskontrollanten straks dette til Revisortilsynet.

Revisionsvirksomheden skal endvidere senest 14 dage efter modtagelse af meddelelsen udfylde en bekræftelse på, at revisionsvirksomheden aktivt medvirker til kvalitetskontrollens gennemførelse, jf. § 13 i bekendtgørelsen. Dette gøres i Revireg samtidig med, at revisionsvirksomheden accepterer ikke at have kendskab til forhold, der gør, at den udpegede kvalitetskontrollant ikke kan kontrollere den pågældende revisionsvirksomhed.

Såfremt kvalitetskontrollanten konstaterer, at revisionsvirksomheden ikke afgiver bekræftelsen, skal kvalitetskontrollanten give besked til Revisortilsynet herom, hvorefter Revisortilsynet rykker revisionsvirksomheden og beslutter, hvad der videre skal ske i sagen.

Afgiver revisionsvirksomheden ikke bekræftelsen, anses det for manglende medvirken til gennemførelse af kvalitetskontrol, og revisionsvirksomheden vil blive oversendt til Erhvervsstyrelsen med henblik på sletning i Revireg.

1. Af juli 2013 [↑](#footnote-ref-1)